title: 西工大博士生文言文答辯致謝，感情真摯評審潸然淚下
contents: 「為此淺陋之文，以資博士之謀，誠不勝惶恐也。」這是西北工業大學博士學位論文答辯現場的肺腑之詞。
  
  據知乎認證為「西北工業大學材料加工工程博士在讀」的用戶「二十五鈮」，西北工業大學材料學院博士論文答辯中，答辯人文言文致謝感情真摯，令現場評審潸然淚下，尤其兩位女老師情到深處感動涕零。
  
  以下為致謝原文：
  
  《西北工業大學博士學位論文致謝》
  
  子在川上曰，逝者如斯夫，不捨晝夜。自吾去蜀入秦，凡五年矣。昔之來者，翩翩素衣，白馬銀鞍，談笑無忌。今將去也，堪堪而立，褐面黃須，肱股生腴。不得少瑜之夢筆，唯學祖狄而聞雞。心高氣傲以格鈦二鋁鈮之物，智短才疏稍致材料加工之知。為此淺陋之文，以資博士之謀，誠不勝惶恐也。
  
  初入長安，即為恩師所知遇，幸何如之。恩師曾公，名諱上衛下東，少有才名。師夷西學，以涉重洋，修諸德國，而報故邦。求索未知，惟日孜孜，正襟治學，不嘗稍忘。及至聘為教授，時年僅三十有四耳。潛心於經典，焚膏以繼晷。學問博如四海，非唯囿於簡牘。每親臨工廠，必魚貫相請，凡所問者莫不相答。嘗有經年不解之惑，觀之如庖丁之牛，解之以經理，人皆稱善，莫不拜服。吾師聲名之隆者如此。自吾拜於門下，言傳之，身教之，伏九不怠。及其斧正拙筆，字斟之，句酌之，晨昏弗懈。為學莫重於尊師，恩師循循以導，諄諄而教，恩德未可勝計，無論盡報。
  
  予以二八之年求學於外，背井輾轉已逾十年矣。進不得衣錦還鄉，以光門庭，退未嘗趨庭鯉對，而事雙親。其為子也，殊不孝也。人之行，莫大於孝。夫致孝者，懷橘臥冰，溫衾恣蚊。無報嚴君之德，何如三遷之恩。吾素遠遊無方，歲末而歸，十數日復去。獨見故鄉十年無夏，不察父母容顏漸改。父母年逾天命，兩鬢霜凝，尤以垂垂之姿，而為版築之作。每念及斯，愧也，疚也，恨無地也。吾弟求學於成都，學業既成，此誠不勝之喜也。幼時尾從終日，及長而別，少聚多離。愚兄痴長五歲，孝悌兩違，賢弟勿見責也。
  
  學貴得師，亦貴得友。朋曰共硯，友曰志同。承蒙見遇，銘諸五內。清風明月同唱蘇子，高山流水共操五音。刀筆可錄春秋，縑帛難表衷言。敬列諸君之名於文末，以表謝忱，倘有闕漏，唯乞見諒耳。